钦定古今图书集成/明伦汇编/交谊典/第073卷 > 《赠江长史别》前人
## 钦定古今图书集成/明伦汇编/交谊典/第073卷 > 《赠江长史别》前人

二纪历兹辰，投分敦游处。况事兼年德，宴交无尔汝。
中岁多乖违，由来难具叙。及君相藩牧，伊予客梁楚。
出国乃参差，会归同处所。以兹笃惠好，何用忘羁旅。
重得申平生，何年更暌阻。笼禽恨局促，逸翮超容与。
饯道出郊坰，把袂临洲渚。长飙落江树，秋月照沙溆。
远送子应归，棹开帆欲举。离舟懽未极，别至悲无语。
安得生羽毛，从君入宛许。